– Իսկապես, այսօր հրապարակում կան այդպիսի որոշ «գիտական» աշխատություններ եւ նաեւ հեռուստատեսությամբ, մամուլով հանդես են գալիս մարդիկ, որոնք լավ չգիտեն պատմությունը: Ցավոք, պատմաբաններս այս առումով մի փոքր պասիվ ենք եղել, որի հետեւանքով այսօր շատերն են խոսում պատմությունից` չունենալով համապատասխան գիտելիքներ: Նաեւ հայոց պատմության որոշ դրվագներ ներկայացվում են միակողմանի: Այսինքն` եթե մարդը խնդիր է դրել իր առջեւ միայն սեւ գույներով ներկայացնել, նա այդպես էլ անում է: Մեր կոչը պետք է լինի այն, որ ընթերցեն այն հրատարակությունները, որոնք լույս են տեսել իրական, գիտական տարբեր խորհուրդների երաշխավորությամբ: Այդտեղ կգտնեք ակադեմիական ճշմարտություններ, որտեղ նշված է մեր պատմության ե՛ւ դրականը, ե՛ւ բացասականը: Եվ եթե հարկ լինի, կարելի է մի դասախոսություն նվիրել միայն մեր պատմության բացասականին, մեկ դասախոսություն` միայն դրականին, հետեւաբար այստեղ դրանք կշեռքի վրա դնելը, կարծում եմ, ճիշտ չէ: Վերջիվերջո, որեւէ պատմական անհատ կամ դեպք չի կարող ներկայացվել միայն դրական գծերով: Սակայն պետք է սովորել պատմությունը, լավ իմանալ այն ու նոր արտահայտվել: